NOVEMU UREDNIŠKEMU ODBORU BILTENA
SLOVENSKE VOJSKE NA POT
Authors: GUTMAN ALBIN 
Published: February 2021

Bilten Slovenske vojske je začel izhajati na prelomu prejšnjega stoletja, v času, ko smo začutili potrebo po publikaciji, ki bi tako pripadnike Slovenske vojske kot Ministrstvo za obrambo seznanjala predvsem s strokovnimi prispevki, ki obravnavajo tematiko vojaških in vojaškotehničnih ved. Poleg tega je bilo veliko prispevkov namenjeno organizaciji, kadrovskim vprašanjem, uporabnosti enot in organiziranju Slovenske vojske, kar je ustvarjalo nove informacijske razsežnosti Biltena.

Čeprav so se glavni in odgovorni uredniki ter člani uredniškega odbora menjavali, je ostajala uredniška politika nespremenjena. Ostaja tudi dejstvo, da so sodelujoči vedno stremeli h kakovosti prispevkov, zato je bila uvedena nekakšna pozitivna selekcija, seveda brez zahtev po omejevalni cenzuri ali celo samocenzuri.

Tudi uredniški odbor v dosedanji sestavi se je zavedal, da morajo biti v Biltenu objavljeni le tisti prispevki, ki so kakovostni in nosijo v sebi pravo sporočilo. V zadnjih letih se Slovenska vojska vse bolj profesionalizira, zato je za njene pripadnike izrednega pomena obseg informacij, ki sporočajo vsebine s področij kadrovanja, organiziranosti Slovenske vojske, upravljanja človeških virov in drugih, za vojsko pomembnih področij.

Predvsem v zadnjem času je postalo nujno poznavanje doktrinarnih vprašanj, še posebej slovenske vojaške doktrine. Razumljivo je, da bodo prav vprašanja s tega področja ustvarila vrsto odgovorov in novih dilem, povezanih z vedno aktualnimi vprašanji s področja strategije, operatike in taktike. Za tem bodo prišla na vrsto tudi tista, ki zahtevajo odgovor na vprašanje, kako reševati vprašanja, povezana z uresničitvijo taktičnih in operativnih postopkov v najrazličnejših bojnih okoliščinah. Priznati moramo, da so bili dosedanji uredniški sestavi naravnani na navedene vsebine, ki so jih avtorji lahko objavljali v Biltenu. Ob novih nalogah Slovenske vojske, tako doma kot v tujini, pa se bo pojavila še vrsta novih, do zdaj nepubliciranih tem. Dosedanje izkušnje govorijo, da bo tudi novi uredniški odbor zmogel uresničevati svoje poslanstvo na podlagi pretehtane izbire piscev iz vrst dovolj motiviranih in strokovno usposobljenih pripadnikov vojske, ministrstva in strokovnjakov slovenskih univerz.

Dosedanji uredniški odbori so opravili izjemen premik v razumevanju svojega poslanstva in temeljnih nalog Biltena. Zavedali so se, da pomeni objavljanje v njem učinkovit prenos izkušenj in znanja ter teorije, pa tudi možnost za pridobivanje potrebnega védenja, ki pomaga pri nadgradnji kakovosti dela, izobraževanja in usposabljanja.

Iz napisanega je mogoče razbrati, da je Bilten Slovenske vojske periodična vojaškostrokovna in informativna publikacija, namenjena izobraževanju in obveščanju javnosti o dosežkih ter izkušnjah na področju vojaških, vojaško­tehničnih in drugih ved, in da je na visoki ravni.

V skoraj desetletju izhajanja je Bilten s svojimi prispevki skrbel za bogatitev prenosa znanja s posameznika na vse pripadnike Slovenske vojske. Prenos znanja na notranjo strokovno javnost pomeni prenos na vse pripadnike Slovenske vojske, posebno pa na tiste, ki se izobražujejo in usposabljajo, oziroma na tiste, ki hočejo biti pri svojem delu boljši, bolj ustvarjalni in inovativni.

Bilten Slovenske vojske je bil že ob začetku izhajanja postavljen na dobre temelje. Svoj namen oziroma poslanstvo, ki izhaja iz glavne misli na naslovnici »Znanje zmaguje«, je dobro oziroma zelo dobro izpolnil.

Po toliko letih izhajanja se je zdaj na podlagi novega navodila začel proces posodabljanja Biltena. Nekoliko sta se spremenili zunanja in notranja podoba. Navodilo naj bi dalo podlago za to spremembo in za izboljšanje vsebine ter kakovosti pisanja prispevkov.

Dosedanji uredniški odbor si je v tem mandatu naložil uresničitev pomembnega projekta – izdati novo navodilo za pripravo in izdajanje periodičnih publikacij Slovenske vojske, kar mu je tudi uspelo. Pri njegovi pripravi so bili postavljeni visoki standardi in cilji za kakovost prispevkov ter zunanjo podobo Biltena.

To vse je bilo narejeno, da bi Bilten Slovenske vojske še naprej izhajal kot kako- vostna in sodobna publikacija. Prilagajati se mora času in novostim, da bo tako lahko še dolgo izpolnjeval svoje poslanstvo. Primerjati se mora s podobnimi tujimi publi­ kacijami ter dosegati, včasih pa tudi presegati svoj namen.

Za vse opravljeno delo se dosedanjemu uredniškemu odboru zahvaljujem. Opravil je zahtevno delo, ki je bilo učinkovito in polno zanosa. Dosegel je vse načrtovano, kar ni bilo vedno preprosto in razumljivo samo po sebi. Uspelo mu je povišati naklado, povečati število letnih izdaj ter z novim navodilom oblikovati oziroma ustvariti nove podlage za pripravo in izdajo publikacije. Na podlagi tega navodila je odboru uspelo dvigniti kakovost prispevkov in posodobiti Bilten kot periodično vojaškostrokovno publikacijo Slovenske vojske. Glede na videz, vsebino in kakovost prispevkov ga lahko primerjamo z drugimi podobnimi publikacijami v domovini in tudi v tujini.

Novemu uredniškemu odboru želim, da bi nadaljeval uspešno pot odbora, ki je končal svoj mandat. Želim mu še uspešnejše delo, saj že ima zastavljene nove, trdnejše podlage za nemoteno delo. Verjamem, da bo znal in zmogel najti in navdihniti potencialne pisce, ki imajo znanje in odprte oči za priložnosti. Tudi novi uredniški odbor bo moral znati odgovarjati na izzive časa in prihodnosti.